Predkladacia správa

Návrh zákona o pomoci v hmotnej núdzi a o zmene a doplnení niektorých zákonov sa predkladá na základe Plánu legislatívnych úloh vlády Slovenskej republiky  na rok 2013.
 Cieľom čl. I návrhu zákona je upraviť posudzovanie hmotnej núdze a poskytovanie pomoci v hmotnej núdzi osobám, ktoré si vlastným pričinením nemôžu alebo nevedia zabezpečiť alebo zvýšiť príjem vlastnou prácou a vytvoriť efektívny systém poskytovania pomoci v hmotnej núdzi, v rámci ktorého sa bude dbať na zvyšovanie adresnosti a zásluhovosti. Tiež sa navrhuje úprava právnych vzťahov pri poskytovaní osobitného príspevku a jednorazovej dávky v hmotnej núdzi. 
Návrh zákona vychádza z ústavnej garancie zabezpečenia základných životných podmienok,  ktoré sú návrhom  zákona definované. Pomoc v hmotnej núdzi sa navrhuje poskytovať formou dávky v hmotnej núdzi a príspevkov. Príspevky sú: ochranný príspevok, aktivačný príspevok, príspevok na nezaopatrené dieťa a príspevok na bývanie.
 	Za účelom zvýšenia vlastného pričinenia občana na riešení hmotnej núdze návrh vymedzuje podmienky aktívnej účasti občanov. Navrhuje sa, aby výška dávky v hmotnej núdzi bola závislá od aktivity plnoletého práceschopného člena domácnosti a to účasťou na menších obecných službách, dobrovoľníckych činnostiach alebo na prácach na predchádzanie mimoriadnej situácie, počas vyhlásenia mimoriadnej situácie a na odstraňovaní jej následkov. Mimoriadna situácia sa vyhlasuje napr. v čase živelnej pohromy, havárie, katastrofy. Základným predpokladom tejto podmienky však bude, že mu takáto činnosť ponúknutá bude. Súčasne sa zákonom navrhuje aj možnosť úradu aktívne sa zapojiť do výkonu týchto činností zabezpečovaním účasti osôb na týchto činnostiach.
Novým prvkom v návrhu zákona je riešenie  hmotnej núdze pracujúcich s nízkymi príjmami. V záujme  zmiernenia rizika chudoby sa navrhuje s cieľom motivovať fyzické osoby k uplatneniu sa na trhu práce a udržať si zamestnanie s nízkou mzdou, ktorí budú spĺňať podmienky nároku na aktivačný príspevok. V rámci výkonu menších obecných služieb alebo dobrovoľníckych činností sa navrhuje v záujme zabezpečenia účelnosti poskytovanej pomoci v hmotnej núdzi možnosť úradu kontrolovať účasť osôb na výkone menších obecných služieb alebo dobrovoľníckej činnosti priamo na mieste ich výkonu a to uzatvorením písomnej dohody medzi úradom a obcou alebo organizátorom dobrovoľníckej činnosti. Úrad zabezpečí účastníkov a bude sa podieľať na koordinácii ich výkonu a na kontrole účasti. 
Za účelom podpory, vzdelávania a všestranného rozvoja detí, ktoré si plnia povinnú školskú dochádzku navrhuje sa poskytnúť samostatný príspevok na nezaopatrené dieťa s vymedzenými podmienkami, ktoré majú tak rodičov ako aj samotné deti motivovať k riadnemu plneniu povinnej školskej dochádzky a tým do budúcna deťom zabezpečiť aspoň základné vzdelanie.
 V rámci právnej úpravy sa garantuje ochrana osôb, pričom sa budú zohľadňovať určité životné situácie, počas ktorých si nebudú môcť zabezpečiť alebo zvýšiť príjem vlastnou prácou. Návrh vymedzuje podmienky pre vznik nároku na ochranný príspevok, ktorý sa bude môcť poskytnúť na troch úrovniach a to v prípade, ak si nebude môcť občan v hmotnej núdzi zvýšiť príjem vlastnou prácou z objektívnych dôvodov ako sú napr. staroba, invalidita, celodenná starostlivosť o občana s ťažkým zdravotným postihnutím, z dôvodu choroby. 
Návrhom zákona sa upravuje možnosť priznania nároku na príspevok na bývanie tým, že ho bude možné poskytnúť okrem bytov a rodinných domov aj do zariadení sociálnych služieb alebo sociálnoprávnej ochrany detí a sociálnej kurately, ktorých hlavnou činnosťou je zabezpečenie ubytovania  ako napr. Útulok, Domov na pol ceste a Krízové centrum.
Návrh upravuje aj podmienky pre vznik nároku na osobitný príspevok, ktorý bude patriť občanovi, ktorý bol dlhodobo nezamestnaný, nastúpil do zamestnania a pred nástupom do zamestnania mu bola poskytovaná pomoc v hmotnej núdzi.  Pri splnení podmienok tento príspevok bude patriť občanovi 6 mesiacov. 
Článkom II sa navrhuje zmena a doplnenie zákona č. 372/1990 Zb. o priestupkoch v znení neskorších predpisov. Navrhuje sa ďalší spôsob výkonu rozhodnutia o pokute za niektoré priestupky. Ide o priestupky, ktorých účinný postih a tým aj zamedzenie páchaniu takýchto priestupkov, je v záujme spoločnosti a zdravého vývinu maloletých detí ako je napr. dodržiavanie verejného poriadku alebo nepoškodzovanie cudzieho majetku. Páchateľmi sú vo veľkej miere osoby zo sociálne znevýhodneného prostredia, ktorých príjmom sú dávky sociálneho poistenia, dávky v hmotnej núdzi, príspevok k dávke v hmotnej núdzi a rodičovský príspevok. 
V článku III sa navrhuje úprava zákona o rodičovskom príspevku v súvislosti s navrhovanou zmenou v článku II a to umožnenie výkonu rozhodnutia o uloženej pokute.
Návrh zákona má negatívny vplyv na rozpočet verejnej správy, nemá vplyv na podnikateľské prostredie, životné prostredie a informatizáciu spoločnosti a má pozitívny a v minimálnej miere negatívny sociálny vplyv. Vplyv návrhu zákona je vyjadrený v doložke vybraných vplyvov.
Účinnosť návrhu zákona sa predpokladá od 1. januára 2014 s postačujúcou legisvakančnou lehotou.
Návrh zákona bol zaslaný prostredníctvom Portálu právnych predpisov dňa 1. júla 2013 na medzirezortné pripomienkové konanie. Vyhodnotenie pripomienok medzirezortného pripomienkového konania je súčasťou návrhu zákona. Pripomienky k návrhu zákona v určenom termíne nezaslali subjekty uvedené vo vyhodnotení medzirezortného pripomienkového konania.